title: Komisjoni rakendusmäärus (EL) 2018/857, 11. juuni 2018, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatus („Haut-Montravel“ (KPN))

text:
               12.6.2018

               ET

               Euroopa Liidu Teataja

               L 147/1

         KOMISJONI RAKENDUSMÄÄRUS (EL) 2018/857,
   11. juuni 2018,
   millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatus („Haut-Montravel“ (KPN))
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
   ning arvestades järgmist:

               (1)

               Komisjon vaatas läbi Prantsusmaa esitatud määruse (EL) nr 1308/2013 artikli 105 kohase taotluse saada heakskiit kaitstud päritolunimetuse „Haut-Montravel“ spetsifikaadi muudatusele.

               (2)

               Komisjon avaldas vastavalt määruse (EL) nr 1308/2013 artikli 97 lõikele 3 tootespetsifikaadi muutmise heakskiitmise taotluse Euroopa Liidu Teatajas (2).

               (3)

               Komisjonile ei esitatud ühtegi määruse (EL) nr 1308/2013 artikli 98 kohast vastuväidet.

               (4)

               Seega tuleks tootespetsifikaadi muutmine vastavalt määruse (EL) nr 1308/2013 artiklile 99 heaks kiita.

               (5)

               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1

      Euroopa Liidu Teatajas avaldatud nimetuse „Haut-Montravel“ (KPN) spetsifikaadi muudatus kiidetakse heaks.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. juuni 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 671.

      (2)  ELT C 4, 6.1.2018, lk 7.


title: Komisjoni rakendusmäärus (EL) 2018/1105, 8. august 2018, millega kehtestatakse rakenduslikud tehnilised standardid seoses menetluste ja vormidega, mida pädevad asutused kasutavad Euroopa Parlamendi ja nõukogu määruse (EL) 2016/1011 alusel ESMA-le teabe esitamisel (EMPs kohaldatav tekst)

text:
                  9.8.2018

                  ET

                  Euroopa Liidu Teataja

                  L 202/1

         KOMISJONI RAKENDUSMÄÄRUS (EL) 2018/1105,
         8. august 2018,
         millega kehtestatakse rakenduslikud tehnilised standardid seoses menetluste ja vormidega, mida pädevad asutused kasutavad Euroopa Parlamendi ja nõukogu määruse (EL) 2016/1011 alusel ESMA-le teabe esitamisel
         (EMPs kohaldatav tekst)
         EUROOPA KOMISJON,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 47 lõike 3 kolmandat lõiku,
         ning arvestades järgmist:

                     (1)

                     Määruse (EL) 2016/1011 artikli 47 lõike 2 kohaselt peavad pädevad asutused esitama ESMA-le kogu teabe, mida tal on vaja oma ülesannete täitmiseks. Et tagada tõhus ja tulemuslik teabevahetus, peaksid pädevad asutused ja ESMA kasutama teabenõuete saatmiseks, nende kättesaamise kinnitamiseks ja nendele vastamiseks kindlaksmääratud sidekanaleid, sealhulgas kindlaksmääratud kontaktisikuid ja standardvorme.

                     (2)

                     Pädevad asutused peavad määruse (EL) 2016/1011 artikli 47 lõike 2 kohaselt esitama teabe, mida on ESMA-l vaja kõnealuse määruse artikli 36 lõikes 1 osutatud avaliku registri loomiseks ja pidamiseks, eelkõige kõnealuse artikli punktides a, c ja d loetletud teabe ja selle hilisemad muutused. Et tagada teabeedastuse täpsus ja turvalisus, peaksid pädevad asutused ja ESMA kokku leppima kõnealuse teabe ESMA veebisaidi jaoks esitamise tehnilistes kirjeldustes.

                     (3)

                     Pädevate asutuste poolt määruse (EL) 2016/1011 alusel ESMA-le esitatav teave võib sisaldada isikuandmeid või muud mitteavalikku tundlikku teavet. Seepärast on oluline, et teabe esitamise suhtes kohaldataks asjakohaseid turva- ja konfidentsiaalsusnõudeid.

                     (4)

                     Pädevatele asutustele ja ESMA-le tuleks anda piisavalt aega, et kehtestada menetlused käesolevas määruses sätestatud teabe esitamiseks. Seetõttu tuleks hakata käesolevat määrust kohaldama kaks kuud pärast selle jõustumist.

                     (5)

                     Käesolev määrus põhineb ESMA poolt komisjonile esitatud rakenduslike tehniliste standardite eelnõul.

                     (6)

                     ESMA ei korraldanud käesoleva määruse aluseks olevate rakenduslike tehniliste standardite eelnõu kohta avatud avalikku konsultatsiooni ega analüüsinud võimalikke kaasnevaid kulusid ega tulusid, kuna ESMA leidis, et see oleks olnud nimetatud standardite ulatuse ja mõjuga võrreldes ebaproportsionaalne, võttes arvesse, et need oleksid otse seotud üksnes liikmesriikide pädevate asutuste, mitte aga turuosalistega.

                     (7)

                     ESMA on küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,

               ON VASTU VÕTNUD KÄESOLEVA MÄÄRUSE:

            Artikkel 1
            ESMA registri jaoks teabe esitamine

               1.   Selleks et ESMA saaks luua määruse (EL) 2016/1011 artikli 36 lõikes 1 osutatud avaliku registri ja seda pidada, esitavad pädevad asutused ESMA-le kõnealuse artikli punktides a, c ja d osutatud teabe ja kõik selle teabe muutused viie tööpäeva jooksul pärast asjaomase otsuse tegemist.

               2.   Asjaomane otsus on järgmistest pädeva asutuse otsustest see, millest tulenevalt tekib määruse (EL) 2016/1011 alusel kohustus esitada ESMA-le asjaomane konkreetne teave või selle muutused:

                           a)

                           otsus anda haldurile tegevusluba või registreerida ta vastavalt määruse (EL) 2016/1011 artikli 34 lõike 6 punktile a või b;

                           b)

                           otsus halduri tegevusluba või registreering kehtetuks tunnistada või peatada vastavalt kõnealuse määruse artikli 35 lõikele 1;

                           c)

                           otsus tunnustada kolmandas riigis asuvat haldurit vastavalt kõnealuse määruse artikli 32 lõikele 5;

                           d)

                           otsus selline tunnustus peatada või kehtetuks tunnistada vastavalt kõnealuse määruse artikli 32 lõikele 8;

                           e)

                           otsus lubada võrdlusalus või võrdlusaluste kogum kinnitada vastavalt kõnealuse määruse artikli 33 lõikele 3;

                           f)

                           otsus nõuda võrdlusaluse või võrdlusaluste kogumi kinnituse lõpetamist vastavalt kõnealuse määruse artikli 33 lõikele 6.

                     Kogu lõikes 1 osutatud teave või kõik selle muutused tuleb ESMA-le esitada ESMA teabekanali kaudu, millega tagatakse teabe täielikkuse, tervikluse ja konfidentsiaalsuse säilimine teabeedastuse ajal.

               3.   Pädevad asutused ja ESMA lepivad kokku sidetehnoloogias, mille abil esitatakse ESMA teabekanali kaudu teave ESMA veebisaidile.

            Artikkel 2
            ESMA-le võrdlusaluseid käsitlevate teadete saatmine tunnustatud haldurite poolt
            Kõik määruse (EL) 2016/1011 artikli 32 lõike 6 kohased teated tuleb ESMA-le saata elektroonilisel viisil, mis suudab tagada andmete täielikkuse, tervikluse ja konfidentsiaalsuse kogu andmeedastuse protsessi käigus.

            Artikkel 3
            Teabenõue

               1.   ESMA esitab kõik teabenõuded, millele pädev asutus peab määruse (EL) 2016/1011 artikli 47 lõike 2 kohaselt vastama ja mis on muu kui käesoleva määruse artiklitega 1 ja 2 hõlmatud teave, kasutades käesoleva määruse I lisas sätestatud vormi.

               2.   Pädev asutus, kellelt määruse (EL) 2016/1011 artikli 47 lõike 2 kohaselt teavet küsitakse (taotlust täitev asutus), peab seitsme päeva jooksul alates selle saamisest seda kinnitama, kasutades II lisas sätestatud vormi.

            Artikkel 4
            Teabenõudele vastamine

               1.   Taotlust täitev asutus esitab ESMA-le küsitud teabe, kasutades käesoleva määruse III lisas sätestatud vormi. Taotlust täitev asutus võtab oma volituste raames kõik mõistlikud meetmed, et saada ja esitada nõutud teave. Kui taotlust täitev asutus ei saa teavet esitada teabenõude kättesaamise kinnituses märgitud eeldatavaks vastamise kuupäevaks, annab ta ESMA-le sellest viivitamata teada ja märgib uue eeldatava vastamise kuupäeva koos tähtaja pikendamise põhjusega.

               2.   Taotlust täitev asutus konsulteerib vajaduse korral ESMAga, et selgitada küsitud teabe liiki ja seda, kui sageli on vaja teavet ajakohastada.

            Artikkel 5
            Teabeedastusviisid
            Kõik artiklites 3 ja 4 osutatud teabenõuded, teabenõude kättesaamise kinnitused ja teabenõude vastused vastavad järgmistele reeglitele:

                        a)

                        need on kirjalikud;

                        b)

                        need saadetakse posti või faksiga või elektroonilisel viisil, mis suudab tagada teabe täielikkuse, tervikluse ja konfidentsiaalsuse andmeedastuse kogu protsessi käigus;

                        c)

                        need on adresseeritud:

                                    i)

                                    pädevale asutusele saadetud teabenõude korral artikli 7 alusel pädeva asutuse määratud kontaktisikule;

                                    ii)

                                    ESMA-le kättesaamise kinnitamise või vastamise korral ESMA poolt teabenõudes kindlaks määratud kontaktpunktile.

            Artikkel 6
            Konfidentsiaalsus

               1.   Pädevad asutused hoiavad konfidentsiaalsena asjaolu, et määruse (EL) 2016/1011 artikli 47 lõike 2 kohane teabenõue on saadetud, kõnealuse nõude sisu ja mis tahes küsimusi, mis seoses teabenõudele vastamisega on tekkinud, eelkõige kõiki teabenõudega seotud konsultatsioone ESMA ja pädeva asutuse vahel.

               2.   Pädev asutus võib siiski avaldada sellised andmed või küsimused ESMA nõusolekul või kui seda on vaja seoses kohtumenetlusega.

            Artikkel 7
            Kontaktisikud
            Käesoleva määruse kohaldamiseks nimetab iga pädev asutus kontaktisiku ning edastab tema nime ja kontaktandmed ESMA-le 30 päeva jooksul alates käesoleva määruse jõustumisest. Nimetatud isiku või kontaktandmete kõigist muutustest tuleb ESMAt teavitada viivitamata.

            Artikkel 8
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 29. oktoobrist 2018.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. august 2018

                  Komisjoni nimel

                  president

               Jean-Claude JUNCKER

            (1)  ELT L 171, 29.6.2016, lk 1.

            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

            I LISA

               Teabenõude vorm

            TEABENÕUE

                        Viitenumber: …
                        Kuupäev: …

                           Üldteave

                        SAATJA:
                        Liikmesriik (vajaduse korral):
                        Taotlev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        SAAJA:
                        Liikmesriik (vajaduse korral):
                        Taotlust täitev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        Lugupeetud [märkida nimi]!
                        Kooskõlas komisjoni rakendusmääruse (EL) 2018/1105 (milles sätestatakse rakenduslikud tehnilised standardid, [et määrata kindlaks teabevahetuse menetlused ja vormid]) artikliga 3 palume Teie abi seoses allpool üksikasjalikult kirjeldatud küsimus(t)ega.
                        Palume Teil esitada teave hiljemalt [märkida vastuse orienteeriv kuupäev], või kui see ei ole võimalik, anda teada, millal Teil oleks eeldatavasti võimalik vastata.

                           Teabenõude põhjused

                        …
                        …
                        …
                        [Milliste määruse (EL) 2016/1011 sätete kohaselt on taotlev asutus pädev seda küsimust käsitlema]
                        Taotlus käsitleb järgmist teavet: …
                        …
                        …
                        [Teabenõude sisu kirjeldus, asjaomane võrdlusaluse järelevalve valdkond ja teabe taotlemise eesmärk]
                        Täienduseks …
                        [Varasemate teabenõuete olemasolu korral nende tuvastamist võimaldavad andmed]
                        Käesolevas teabenõudes sisalduvat teavet hoitakse konfidentsiaalsena kooskõlas komisjoni rakendusmääruse (EL) 2018/1105 artikliga 5.
                        Lugupidamisega
                        [allkiri]

            II LISA

               Teabenõude kättesaamise kinnituse vorm

            TEABENÕUDE KÄTTESAAMISE KINNITUS

                        Viitenumber: …
                        Kuupäev: …
                        SAATJA:
                        Liikmesriik (vajaduse korral):
                        Taotlust täitev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        SAAJA:
                        Liikmesriik (vajaduse korral):
                        Taotlev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        Lugupeetud [märkida nimi]!
                        Kooskõlas komisjoni rakendusmääruse (EL) 2018/1105 (milles sätestatakse rakenduslikud tehnilised standardid, [et määrata kindlaks teabevahetuse menetlused ja vormid]) artikliga 4 kinnitame Teie teabenõude nr [lisada viitenumber] kättesaamist.
                        Eeldatav vastamise kuupäev (kui sel ajal teada): …
                        Lugupidamisega
                        [allkiri]

            III LISA

               Teabenõudele vastamise vorm

            VASTUS TEABENÕUDELE

                        Viitenumber: …
                        Kuupäev: …

                           Üldteave

                        SAATJA:
                        Liikmesriik (vajaduse korral):
                        Taotlust täitev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        SAAJA:
                        Liikmesriik (vajaduse korral):
                        Taotlev asutus:
                        Juriidiline aadress:
                        (komisjoni rakendusmääruse (EL) 2018/1105 artikli 7 alusel määratud kontaktisiku kontaktandmed)
                        Nimi:
                        Telefon:
                        E-post:
                        Lugupeetud [märkida nimi]!
                        Kooskõlas komisjoni rakendusmääruse (EL) 2018/1105 (milles sätestatakse rakenduslikud tehnilised standardid, [et määrata kindlaks teabevahetuse menetlused ja vormid]) artikliga 4 oleme läbi töötanud Teie [pp.kk.aaaa] teabenõude nr [lisada viitenumber].

                           Taotletav teave

                        …
                        …
                        …
                        Esitatud teave on konfidentsiaalne ja see avaldatakse asutusele [taotleva asutuse nimi] kooskõlas [kohaldatava sektoripõhise õigusakti säte] ning tingimusel, et teave jääb kooskõlas komisjoni rakendusmääruse (EL) 2018/1105 artikliga 5 konfidentsiaalseks. [Taotleva asutuse nimi] järgib komisjoni rakendusmääruse (EL) 2018/1105 artikli 5 nõudeid seoses nimetatud teabe konfidentsiaalsuspiirangute ja lubatud kasutusviisidega.
                        Lugupidamisega
                        [allkiri]


title: Komisjoni rakendusmäärus (EL) 2018/1106, 8. august 2018, millega kehtestatakse rakenduslikud tehnilised standardid nende vastavuskinnituste vormide kohta, mille oluliste ja ebaoluliste võrdlusaluste haldurid avaldavad ja säilitavad vastavalt Euroopa Parlamendi ja nõukogu määrusele (EL) 2016/1011 (EMPs kohaldatav tekst)

text:
                  9.8.2018

                  ET

                  Euroopa Liidu Teataja

                  L 202/9

         KOMISJONI RAKENDUSMÄÄRUS (EL) 2018/1106,
         8. august 2018,
         millega kehtestatakse rakenduslikud tehnilised standardid nende vastavuskinnituste vormide kohta, mille oluliste ja ebaoluliste võrdlusaluste haldurid avaldavad ja säilitavad vastavalt Euroopa Parlamendi ja nõukogu määrusele (EL) 2016/1011
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 25 lõike 8 kolmandat lõiku ja artikli 26 lõiget 5,
         ning arvestades järgmist:

                     (1)

                     Määruse (EL) 2016/1011 artikli 25 lõike 7 kohaselt on oluliste võrdlusaluste haldurid, kes on otsustanud mitte täita üht või mitut kõnealuse määruse nõuet, kohustatud avaldama ja säilitama vastavuskinnituse selle kohta, miks neil ei ole asjakohane neid nõudeid järgida. Kõnealuse määruse artikli 26 lõikega 3 on kehtestatud ebaoluliste võrdlusaluste halduritele sarnane kohustus, kuid see hõlmab suuremat arvu nõudeid.

                     (2)

                     Vastavuskinnituse alusel peaks iga selle lugeja saama selgelt aru, milliseid määruse (EL) 2016/1011 sätteid on võrdlusaluse haldur otsustanud mitte kohaldada ja miks peab haldur seda asjakohaseks.

                     (3)

                     Määruse (EL) 2016/1011 artikli 25 lõike 7 ja artikli 26 lõike 3 kohaselt tuleb vastavuskinnituses selgelt märkida, miks haldur peab asjakohaseks kõnealuseid sätteid mitte järgida. Seepärast peaks vorm sisaldama lahtrit, kus tuleb iga sätte puhul selgitada, miks haldur seda ei kohalda.

                     (4)

                     Ebaoluliste võrdlusaluste puhul artikli 26 lõikes 1 loetletud võimalikud erandid hõlmavad määruse (EL) 2016/1011 artikli 25 lõike 1 kohaselt oluliste võrdlusaluste puhul võimalikke erandeid. Et tagada kooskõla kõnealuste eranditega seotud artikli 25 lõike 8 ja artikli 26 lõike 5 kohaste rakenduslike tehniliste standardite vahel ja vältida võrdlusaluste haldurite võimalikku põhjendamatut halduskoormust, on soovitav sätestada need rakenduslikud tehnilised standardid ühes määruses.

                     (5)

                     Haldurid võivad otsustada kasutada võrdlusaluste kogumi puhul üht vastavuskinnitust, tingimusel et see võimaldab selgelt aru saada, milliseid sätteid on haldur otsustanud iga vastavuskinnituses nimetatud võrdlusaluse puhul mitte kohaldada. Üks vastavuskinnitus ei peaks samal ajal käima nii oluliste kui ka ebaoluliste võrdlusaluste kohta. Kui võrdlusaluste kogum sisaldab nii olulisi kui ka ebaolulisi võrdlusaluseid, tuleks koostada vähemalt kaks vastavuskinnitust.

                     (6)

                     Halduritele tuleks anda piisavalt aega, et tagada vastavus käesoleva määruse nõuetele. Seetõttu tuleks hakata käesolevat määrust kohaldama kaks kuud pärast selle jõustumist.

                     (7)

                     Käesolev määrus põhineb rakenduslike tehniliste standardite eelnõul, mille esitas komisjonile Euroopa Väärtpaberiturujärelevalve.

                     (8)

                     Euroopa Väärtpaberiturujärelevalve on korraldanud avalikud konsultatsioonid käesoleva määruse aluseks oleva rakenduslike tehniliste standardite eelnõu kohta, analüüsinud võimalikku asjaomast kulu ja tulu ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,

               ON VASTU VÕTNUD KÄESOLEVA MÄÄRUSE:

            Artikkel 1
            Vastavuskinnituse vormid

               1.   Määruse (EL) 2016/1011 artikli 25 lõikes 7 osutatud vastavuskinnituse vorm on sätestatud käesoleva määruse I lisas.

               2.   Määruse (EL) 2016/1011 artikli 26 lõikes 3 osutatud vastavuskinnituse vorm on sätestatud käesoleva määruse II lisas.

            Artikkel 2
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 29. oktoobrist 2018.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. august 2018

                  Komisjoni nimel

                  president

               Jean-Claude JUNCKER

            (1)  ELT L 171, 29.6.2016, lk 1.

            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

            I LISA

               Määruse (EL) 2016/1011 artikli 25 lõikes 7 osutatud vastavuskinnituse vorm

                        Punkt

                        Tekstiväli

                        A.   Üldteave

                                    1.

                                    Käesoleva dokumendi koostamise kuupäev ja vajaduse korral viimase versiooni kuupäev

                                    1.

                                    Koostatud: [pp/kk/aa]

                                    Viimati ajakohastatud: [pp/kk/aa]

                                    2.

                                    Halduri nimi

                                    2.

                                    [Sellisel kujul, nagu ESMA on selle avaldanud haldurite ja võrdlusaluste registris]

                                    3.

                                    Asjaomane riiklik pädev asutus

                                    3.

                                    [Pädev asutus, mis on andnud tegevusloa või registreerinud halduri vastavalt määruse (EL) 2016/1011 artikli 34 lõikele 1]

                           Järgmises osas:

                                    —

                                       nimetatakse olulised võrdlusalused, mille suhtes sätteid ei kohaldata;

                                    —

                                       nimetatakse sätted, mida haldur on otsustanud mitte kohaldada, ja

                                    —

                                       põhjendatakse iga sätte puhul eraldi, miks haldur seda ei kohalda.

                           Kui käesolevas dokumendis käsitletakse mitut halduri väljaantud olulist võrdlusalust, tuleb eraldi osa täita iga sellise võrdlusaluste kogumi kohta, mille puhul

                                    —

                                       sätted, mida haldur otsustab mitte kohaldada, on kõigi võrdlusaluste puhul samad, ja

                                    —

                                       põhjus, miks haldur teatavat sätet ei kohalda, on kõigi võrdlusaluste puhul sama.

                        B.
                              [A osa punktis 2 märgitud halduri nimi] on otsustanud mitte kohaldada määruse (EL) 2016/1011 järgmisi sätteid seoses allpool esitatud oluliste võrdlusalustega

                                    1.

                                    Võrdlusalused, mille suhtes sätteid ei kohaldata

                                    1.

                                    [Kõigi võrdlusaluste nimed, sealhulgas rahvusvaheline väärtpaberite identifitseerimisnumber (ISIN), või kui seda ei ole, mõni muu olemasolev tunnusnumber]

                                    2.

                                    Märge selle kohta, kus on avaldatud iga võrdlusaluse kirjeldus

                                    2.

                                    [näiteks veebiaadress]

                                    3.

                                                i)

                                                Määruse (EL) 2016/1011 sätted, mida ei kohaldata

                                                ii)

                                                Iga sätte puhul põhjused, miks haldur seda ei kohalda

                                    3. i)

                                    [Iga sätte puhul määruse (EL) 2016/1011 artikli number, lõige ja vajaduse korral punkt ning sätte täielik tekst]

                                    3. ii)

                                    [Iga sätte puhul üksikasjalik ja selge põhjus, miks haldur seda ei kohalda, võttes arvesse võrdlusaluste laadi ja mõju ning halduri suurust]

            II LISA

               Määruse (EL) 2016/1011 artikli 26 lõikes 3 osutatud vastavuskinnituse vorm

                        Punkt

                        Tekstiväli

                        A.   Üldteave

                                    1.

                                    Käesoleva dokumendi koostamise kuupäev ja vajaduse korral viimase versiooni kuupäev

                                    1.

                                    Koostatud: [pp/kk/aa]

                                    Viimati ajakohastatud: [pp/kk/aa]

                                    2.

                                    Halduri nimi

                                    2.

                                    [Sellisel kujul, nagu ESMA on selle avaldanud haldurite ja võrdlusaluste registris]

                           Järgmises osas:

                                    —

                                       nimetatakse ebaolulised võrdlusalused, mille suhtes sätteid ei kohaldata;

                                    —

                                       nimetatakse sätted, mida haldur on otsustanud mitte kohaldada, ja

                                    —

                                       põhjendatakse iga sätte puhul eraldi, miks haldur seda ei kohalda.

                           Kui käesolevas dokumendis käsitletakse halduri väljaantud ebaoluliste võrdlusaluste kogumit, tuleb eraldi osa täita iga sellise võrdlusaluste kogumi kohta, mille puhul

                                    —

                                       sätted, mida haldur otsustab mitte kohaldada, on kõigi võrdlusaluste puhul samad, ja

                                    —

                                       põhjus, miks haldur teatavat sätet ei kohalda, on kõigi võrdlusaluste puhul sama.

                        B.
                              [A osa punktis 2 märgitud halduri nimi] on otsustanud mitte kohaldada määruse (EL) 2016/1011 järgmisi sätteid seoses allpool esitatud ebaoluliste võrdlusalustega

                                    1.

                                    Võrdlusalused, mille suhtes sätteid ei kohaldata

                                    1.

                                    [Kõigi võrdlusaluste nimed, sealhulgas rahvusvaheline väärtpaberite identifitseerimisnumber (ISIN), või kui seda ei ole, mõni muu olemasolev tunnusnumber]

                                    2.

                                                i)

                                                Määruse (EL) 2016/1011 sätted, mida ei kohaldata

                                                ii)

                                                Iga sätte puhul põhjused, miks haldur seda ei kohalda

                                    2. i)

                                    [Iga sätte puhul määruse (EL) 2016/1011 artikli number, lõige ja vajaduse korral punkt ning sätte täielik tekst]

                                    2. ii)

                                    [Iga sätte puhul üksikasjalik ja selge põhjus, miks haldur seda ei kohalda]


title: Komisjoni rakendusmäärus (EL) 2018/1206, 28. august 2018, millega avatakse liidu tariifikvoodid Islandilt pärit lamba- ja kitseliha ning töödeldud lambaliha suhtes ja sätestatakse nende haldamine

text:
                  29.8.2018

                  ET

                  Euroopa Liidu Teataja

                  L 219/1

         KOMISJONI RAKENDUSMÄÄRUS (EL) 2018/1206,
         28. august 2018,
         millega avatakse liidu tariifikvoodid Islandilt pärit lamba- ja kitseliha ning töödeldud lambaliha suhtes ja sätestatakse nende haldamine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 58 lõiget 1,
         ning arvestades järgmist:

                     (1)

                     Euroopa Liidu ja Islandi vahel on sõlmitud kirjavahetuse vormis leping, milles käsitletakse lisasoodustusi põllumajandustoodetega kauplemisel (2) (edaspidi „leping“) ning mille sõlmimise aluseks on Euroopa Majanduspiirkonna lepingu artikkel 19. Leping kiideti liidu nimel heaks nõukogu otsusega (EL) 2017/1913 (3).

                     (2)

                     Lepingu V lisa rakendamiseks võttis komisjon vastu rakendusmääruse (EL) 2018/562, (4) millega muudetakse rakendusmäärust (EL) nr 1354/2011 (5). Muudatusega suurendati kehtivaid tollimaksuvabasid kvoote Islandilt pärit lamba- ja kitseliha suhtes, mis kuuluvad ühise tollitariifistiku rubriikidesse 0204 ja 0210, lisaks avati liidu aastane tollimaksuvaba kvoot alamrubriiki 1602 90 kuuluva töödeldud lambaliha suhtes.

                     (3)

                     Rakendusmääruse (EL) nr 1354/2011 kohaselt hallatavate lamba- ja kitseliha tariifikvootide kogused on väljendatud tonnides rümba massi ekvivalendina, kuid lepingus on ette nähtud, et Islandilt pärit kaupade puhul väljendatakse tariifikvootide kogused toodete tonnides. Seepärast on asjakohane väljendada lepingukohased liidu tariifikvootide kogused tonnides, mitte rümba massi ekvivalendina, ja näha nende haldamine ette eraldi määrusega.

                     (4)

                     Lisaks on vaja sätestada rubriikide 0204 ja 0210 alla kuuluvate kaupade tariifikvootide haldamine tariifikvootide uue järjekorranumbri all ning näha ette sätted tariifikvootide uuele järjekorranumbrile üleminekuks. Islandilt pärit toodete tariifikvootide väljajätmine rakendusmäärusest (EL) nr 1354/2011 on ette nähtud komisjoni rakendusmäärusega (EL) 2018/1128 (6).

                     (5)

                     Lepingus on sätestatud, et V lisas sätestatud tariifikvoote kohaldatakse igal aastal, samuti on ette nähtud tariifikvootide mahu järkjärguline suurendamine pärast lepingu jõustumist. Lepingu V lisas on sätestatud, et esimesel kohaldamisaastal arvutatakse kogused proportsionaalselt. Kuna lepingut kohaldatakse alates 1. maist 2018, tuleks vastavalt lepingu V lisale kehtestada 2018. aasta kogused, mis on arvutatud proportsionaalselt, samuti tuleks kehtesta järgnevad iga-aastased kogused.

                     (6)

                     Vastavalt komisjoni rakendusmääruses (EL) 2015/2447 (7) sätestatud tariifikvootide haldamise eeskirjadele peaks komisjon tariifikvoote haldama vabasse ringlusse lubamise tollideklaratsioonide aktsepteerimise kuupäevade kronoloogilise järjekorra alusel.

                     (7)

                     Lepingus on sätestatud, et tariifikvootidega hõlmatud toodete suhtes tuleb kohaldada Euroopa Majandusühenduse ning Islandi Vabariigi vahelise lepingu protokolli nr 3 sätteid, nagu neid on muudetud EÜ-Islandi ühiskomitee otsusega nr 2/2005 (8) mõiste „päritolustaatusega tooted“ määratluse ja halduskoostöö meetodite osas.

                     (8)

                     Et käesoleva määruse kohaldamine langeks kokku rakendusmääruse (EL) 2018/1128, milles nähakse ette Islandilt pärit toodete tariifikvootide väljajätmine rakendusmäärusest (EL) nr 1354/2011, kohaldamise kuupäevaga, tuleks käesolevat määrust kohaldada alates 1. septembrist 2018.

                     (9)

                     Käesoleva määrusega ettenähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Liidu tariifikvoodid on avatud Islandilt pärit lamba- ja kitseliha ning töödeldud lambaliha jaoks vastavalt käesoleva määruse lisale.

            Artikkel 2
            Lisas esitatud tariifikvoote hallatakse vastavalt rakendusmääruse (EL) 2015/2447 artiklitele 49–54.

            Artikkel 3
            Käesolevas määruses kehtestatud tariifikvootide kasutamiseks peavad lisas loetletud tooted vastama mutatis mutandis päritolureeglitele ja muudele sätetele, mis on sätestatud Euroopa Majandusühenduse ning Islandi Vabariigi vahelise lepingu protokollis nr 3, mida on muudetud EÜ-Islandi ühiskomitee otsusega nr 2/2005 mõiste „päritolustaatusega tooted“ määratluse ja halduskoostöö meetodite osas.

            Artikkel 4
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 1. septembrist 2018.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. august 2018

                  Komisjoni nimel

                  president

               Jean-Claude JUNCKER

            (1)  ELT L 269, 10.10.2013, lk 1.

            (2)  ELT L 274, 24.10.2017, lk 58.

            (3)  Nõukogu 9. oktoobri 2017. aasta otsus (EL) 2017/1913 Euroopa Liidu ja Islandi vahelise lisasoodustusi põllumajandustoodetega kauplemisel käsitleva kirjavahetuse vormis lepingu sõlmimise kohta (ELT L 274, 24.10.2017, lk 57).

            (4)  Komisjoni 9. aprilli 2018. aasta rakendusmäärus (EL) 2018/562, millega muudetakse rakendusmäärust (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes (ELT L 94, 12.4.2018, lk 4).

            (5)  Komisjoni 20. detsembri 2011. aasta rakendusmäärus (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes (ELT L 338, 21.12.2011, lk 36).

            (6)  Komisjoni 9. augusti 2018. aasta rakendusmäärus (EL) 2018/1128, millega muudetakse rakendusmäärust (EL) nr 1354/2011, millega avatakse liidu tariifikvoodid lammaste, kitsede ning lamba- ja kitseliha suhtes (ELT L 205, 14.8.2018, lk 1).

            (7)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 58).

            (8)  EÜ-Islandi ühiskomitee 22. detsembri 2005. aasta otsus nr 2/2005, millega muudetakse lepingu protokolli nr 3 mõiste „päritolustaatusega tooted“ määratluse ja halduskoostöö meetodite kohta (ELT L 131, 18.5.2006, lk 1).

            LISA
            Kombineeritud nomenklatuuri klassifitseerimise üldreeglitest olenemata on toote kirjelduse sõnastus vaid soovituslik ning soodustuskava kohaldamisala on käesoleva lisa kontekstis kindlaks määratud käesoleva määruse vastuvõtmise ajal kohaldatavate CN-koodide raames. Kui osutatud CN-koodidel on eesliide „ex“, tuleb soodustuskava kindlaks määrata nii CN-koodide kui ka vastava kirjelduse põhjal.

                        Jrk-nr

                        CN-kood

                        TARICi alamrubriik

                        Toodete kirjeldus

                        Kvoodi kehtivusaeg

                        Kvoodi maht (netomass tonnides, kui ei ole ette nähtud teisiti)

                        Kvoodi tollimaksumäär (%)

                        09.0833

                        0204

                        Lambaliha

                        1.9.2018 – 31.12.2018

                        [2 117  (*1)]

                        0

                        0210 99 21
                        0210 99 29

                        1.1.2019 – 31.12.2019

                        2 783

                        ex 0210 99 85

                        10

                        Alates 1.1.2020 igal kalendriaastal:

                        3 050

                        09.2118

                        1602 90 91

                        Töödeldud lambaliha

                        1.9.2018 – 31.12.2018

                        67

                        0

                        1.1.2019 – 31.12.2019

                        233

                        Alates 1.1.2020 igal kalendriaastal:

                        300

               (*1)  Selle kvoodi mahtu vähendatakse järjekorranumbritega 09.2119, 09.2120 ja 09.0790 tariifikvootide puhul 2018. aastal kasutatud summade võrra, kui deklaratsiooni aktsepteerimise kuupäev jääb ajavahemikku 1.1.2018–31.8.2018.


title: Komisjoni rakendusmäärus (EL) 2018/1543, 15. oktoober 2018, milles käsitletakse Pediococcus pentosaceus'e (DSM 32291) kasutamise lubamist söödalisandina kõigi loomaliikide puhul (EMPs kohaldatav tekst)

text:
                  16.10.2018

                  ET

                  Euroopa Liidu Teataja

                  L 259/22

         KOMISJONI RAKENDUSMÄÄRUS (EL) 2018/1543,
         15. oktoober 2018,
         milles käsitletakse Pediococcus pentosaceus'e (DSM 32291) kasutamise lubamist söödalisandina kõigi loomaliikide puhul
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                     (2)

                     Kooskõlas määruse (EÜ) nr 1831/2003 artikliga 7 on esitatud taotlus Pediococcus pentosaceus'e (DSM 32291) valmistise kasutamise lubamiseks. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.

                     (3)

                     Taotlus käsitleb Pediococcus pentosaceus'e (DSM 32291) valmistise lubamist kõigi loomaliikide söödalisandina ning selle klassifitseerimist söödalisandite kategooriasse „tehnoloogilised lisandid“.

                     (4)

                     Euroopa Toiduohutusamet (edaspidi „toiduohutusamet“) jõudis oma 21. veebruari 2018. aasta arvamuses (2) järeldusele, et kavandatud kasutustingimuste juures ei avalda Pediococcus pentosaceus'e (DSM 32291) valmistis kahjulikku mõju ei loomade ega inimeste tervisele ega keskkonnale. Samuti jõudis toiduohutusamet järeldusele, et kõnealune preparaat võib lihtsustada silo tootmist haljasmaterjalist, mida on kerge või mõõdukalt raske sileerida. Toiduohutusameti hinnangul ei ole vaja kehtestada turustamisjärgse järelevalve erinõudeid. Samuti kinnitas toiduohutusamet määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimeetodi kohta.

                     (5)

                        Pediococcus pentosaceus'e (DSM 32291) valmistise hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse valmistise kasutamiseks käesoleva määruse lisas esitatud tingimustel.

                     (6)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas kirjeldatud valmistist, mis kuulub söödalisandite kategooriasse „tehnoloogilised lisandid“ ja funktsionaalrühma „silokonservandid“, lubatakse kasutada söödalisandina loomasöötades kõnealuses lisas esitatud tingimustel.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. oktoober 2018

                  Komisjoni nimel

                  president

               Jean-Claude JUNCKER

            (1)  ELT L 268, 18.10.2003, lk 29.

            (2)  EFSA Journal (2018); 16(3): 5202.

            LISA

                        Söödalisandi identifitseerimisnumber

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Söödalisandi CFU/värske materjali kg

                           Tehnoloogilised lisandid: silokonservandid

                        1k21015

                           Pediococcus pentosaceus DSM 32291

                           Söödalisandi koostis

                           Pediococcus pentosaceus DSM 32291 valmistis, mis sisaldab vähemalt 8 × 1010 CFUd söödalisandi grammi kohta.

                           Toimeaine kirjeldus

                           Pediococcus pentosaceus DSM 32291 elujõulised rakud.

                           Analüüsimeetod
                            (1)

                        Loendamine söödalisandis: pindkülvimeetod MRS-agariga (EN 15786)
                        Söödalisandi tuvastamine: impulssvälja-geelelektroforees (PFGE).

                        Kõik loomaliigid

                        —

                        —

                        —

                                    1.

                                    Söödalisandi ja eelsegu kasutamisjuhistes märgitakse säilitustingimused.

                                    2.

                                       Pediococcus pentosaceus DSM 32291 miinimumsisaldus, kui seda kasutatakse silokonservandina eraldi, mitte koos teiste mikroorganismidega: 5 × 107 CFUd kergesti ja mõõdukalt raskesti sileeritava tooraine kilogrammi kohta (2).

                                    3.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas hingamiskaitsevahendit.

                        5.11.2028

               (1)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports.

               (2)  Kergesti sileeritav loomasööt: > 3 % lahustuvaid süsivesikuid tooraines. Mõõdukalt raskesti sileeritav loomasööt: 1,5–3,0 % lahustuvaid süsivesikuid tooraines. Komisjoni 25. aprilli 2008. aasta määrus (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega (ELT L 133, 22.5.2008, lk 1).


title: Komisjoni rakendusmäärus (EL) 2018/1661, 7. november 2018, millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga

text:
                  8.11.2018

                  ET

                  Euroopa Liidu Teataja

                  L 278/16

         KOMISJONI RAKENDUSMÄÄRUS (EL) 2018/1661,
         7. november 2018,
         millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96, (1) eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003 väljaspool Iraaki asunud rahaliste vahendite ja majandusressursside külmutamist.

                     (2)

                     2. novembril 2018 otsustas ÜRO Julgeolekunõukogu sanktsioonide komitee kustutada ühe kande nende isikute või üksuste loetelust, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. november 2018

                  Komisjoni nimel

                  presidendi eest

                  välispoliitika vahendite talituse juhataja

            (1)  ELT L 169, 8.7.2003, lk 6.

            LISA
            Määruse (EÜ) nr 1210/2003 III lisast jäetakse välja järgmine kanne:

                           „76.

                           MAYSAN SUGAR STATE ENTERPRISE. Aadressid: a) P.O. Box 9, Amara, Maysan, Iraq; b) P.O. Box 3028, Maysan, Iraq.“


title: Komisjoni rakendusmäärus (EL) 2018/1785, 15. november 2018, teatavate kaupade klassifitseerimise kohta kombineeritud nomenklatuuris

text:
                  20.11.2018

                  ET

                  Euroopa Liidu Teataja

                  L 293/5

         KOMISJONI RAKENDUSMÄÄRUS (EL) 2018/1785,
         15. november 2018,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava ajavahemiku vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ettenähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. november 2018

                  Komisjoni nimel

                  presidendi eest

                  maksunduse ja tolliliidu peadirektoraadi

                  peadirektor

               Stephen QUEST

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon
                        (CN-kood)

                        Põhjendus

                        (1)

                        (2)

                        (3)

                        Eri pikkusega isoleeritud kaablid (nn pinukaablid), mille mõlemas otsas on pistmikud.
                        Iga kaabel koosneb 32 üksikust isoleeritud, pingele kuni 1 000  V ette nähtud juhtmest, mis on kimpu seotud 16ks mantliga paariskaabliks ega ole keerutatud. Need paarid on kaetud metallfooliumi ja -niitidega.
                        Kaablid ühendavad kommutaatoreid, mis moodustavad kommuteerivaid jaamu (nn „pinud“), mida kasutatakse telekommunikatsioonivõrkudes (kohtvõrgud – LAN). Need võimaldavad Ethernet-tehnoloogiat kasutades kahesuunalist andmeedastust kommutaatorite vahel.
                        Kaablitel ei ole muid lisafunktsioone (nt varustada elektritoitega).
                        Vt foto (*1)

                        8544 42 10

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 8544 , 8544 42  ja 8544 42 10  sõnastusega.
                        Seadmete vahel toimuvat andmeedastust, mille korral kasutatakse telekommunikatsioonitehnoloogiat (nt Ethernet), käsitatakse telekommunikatsioonina CN-koodi 8544 42 10  tähenduses (vt komisjoni rakendusmäärus (EL) nr 1112/2012) (1). Kõnealused kaablid on kavandatud kasutamiseks telekommunikatsioonivõrkudes, mis on konfigureeritud kohtvõrguks. Seega loetakse neid telekommunikatsioonivõrkudes kasutatavateks pistmikega elektrijuhtmeteks (vt ka KN selgitavad märkused alamrubriigi 8544 42 10  kohta).
                        Järelikult tuleb toode klassifitseerida CN-koodi 8544 42 10  alla kui telekommunikatsioonis kasutatavad pistikühendustega muud isoleeritud elektrijuhtmed pingele kuni 1 000  V.

               (*1)  Foto on üksnes illustreeriv.

               (1)  Komisjoni 23. november 2012. aasta rakendusmäärus (EL) nr 1112/2012 teatavate kaupade klassifitseerimise kohta kombineeritud nomenklatuuris (ELT L 329, 29.11.2012, lk 9).


title: Komisjoni rakendusmäärus (EL) 2018/1786, 19. november 2018, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatus „Chianti Classico“ (KPN)

text:
                  20.11.2018

                  ET

                  Euroopa Liidu Teataja

                  L 293/8

         KOMISJONI RAKENDUSMÄÄRUS (EL) 2018/1786,
         19. november 2018,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muudatus „Chianti Classico“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud päritolunimetuse „Chianti Classico“ spetsifikaadi muudatusele.

                     (2)

                     Komisjon avaldas vastavalt määruse (EL) nr 1308/2013 artikli 97 lõikele 3 tootespetsifikaadi muutmise heakskiitmise taotluse Euroopa Liidu Teatajas (2).

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muutmine vastavalt määruse (EL) nr 1308/2013 artiklile 99 heaks kiita.

                     (5)

                     Käesolevas määruses sätestatud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Chianti Classico“ (KPN) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. november 2018

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 671.

            (2)  ELT C 100, 16.3.2018, lk 7.


title: Komisjoni rakendusmäärus (EL) 2018/1889, 4. detsember 2018, millega pikendatakse Euroopa Parlamendi ja nõukogu määrustega (EL) nr 575/2013 ja (EL) nr 648/2012 ette nähtud üleminekuperioode seoses omavahendite nõuetega kesksete vastaspoolte vastu olevate nõuete puhul (EMPs kohaldatav tekst)

text:
                  5.12.2018

                  ET

                  Euroopa Liidu Teataja

                  L 309/1

         KOMISJONI RAKENDUSMÄÄRUS (EL) 2018/1889,
         4. detsember 2018,
         millega pikendatakse Euroopa Parlamendi ja nõukogu määrustega (EL) nr 575/2013 ja (EL) nr 648/2012 ette nähtud üleminekuperioode seoses omavahendite nõuetega kesksete vastaspoolte vastu olevate nõuete puhul
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 497 lõiget 3,
         ning arvestades järgmist:

                     (1)

                     Selleks et hoida ära häireid rahvusvahelistel finantsturgudel ning mitte karistada krediidiasutusi ja investeerimisühinguid rangemate omavahendite nõuete kehtestamisega olemasolevate kolmandates riikides asutatud kesksete vastaspoolte tunnustamise protsessi ajal, on määruse (EL) nr 575/2013 artikli 497 lõikega 2 ette nähtud üleminekuperiood, mille jooksul võivad liidus asutatud krediidiasutused ja investeerimisühingud käsitada kolmandate riikide keskseid vastaspooli, kellega nad tehinguid kliirivad, nõuetele vastavate kesksete vastaspooltena.

                     (2)

                     Määrusega (EL) nr 575/2013 muudeti Euroopa Parlamendi ja nõukogu määrust (EL) nr 648/2012 (2) seoses teatavate sisenditega, mida kasutatakse krediidiasutuste ja investeerimisühingute omavahendite nõuete arvutamiseks kolmandate riikide kesksete vastaspoolte vastu olevate nõuete puhul. Sellest tulenevalt on määruse (EL) nr 648/2012 artikli 89 lõikega 5a ette nähtud, et teatavad kolmandate riikide kesksed vastaspooled edastavad piiratud ajavahemiku jooksul teavet oma kliirivatelt liikmetelt saadud alustamise tagatise kogusumma kohta. See üleminekuperiood vastab määruse (EL) nr 575/2013 artikli 497 lõikes 2 sätestatud üleminekuperioodile.

                     (3)

                     Mõlemad üleminekuperioodid pidid lõppema 15. juunil 2014.

                     (4)

                     Määruse (EL) nr 575/2013 artikli 497 lõikega 3 on antud komisjonile õigus võtta vastu rakendusakt, et pikendada omavahendite nõuetega seotud üleminekuperioodi erakorralises olukorras kuue kuu võrra. Kõnealust ajapikendust tuleks kohaldada ka määruse (EL) nr 648/2012 artikli 89 lõikes 5a sätestatud tähtaegade suhtes. Kõnealuseid üleminekuperioode pikendati viimati komisjoni rakendusmäärusega (EL) 2018/815 15. detsembrini 2018 (3).

                     (5)

                     Kolmandates riikides asutatud kesksetest vastaspooltest, kes on juba taotlenud tunnustamist vastavalt määruse (EL) nr 648/2012 artiklile 25, on Euroopa Väärtpaberiturujärelevalve juba tunnustanud 32 vastaspoolt. Ülejäänud kolmandates riikides asutatud kesksed vastaspooled on endiselt tunnustamise ootel ning nende tunnustamise protsessiga ei jõuta lõpule 15. detsembriks 2018. Kui üleminekuperioodi ei pikendata, peaksid liidus asutatud krediidiasutused ja investeerimisühingud (või nende väljaspool liitu asutatud tütarettevõtjad), kellel on ülejäänud kolmandates riikides asutatud kesksete vastaspoolte vastu nõudeid, nimetatud nõuete puhul omavahendeid märkimisväärselt suurendama, mis võib tingida nende krediidiasutuste ja investeerimisühingute loobumise otsesest osalemisest kõnealustes kesksetes vastaspooltes või vähemalt ajutiselt nende krediidiasutuste ja investeerimisühingute klientidele kliirimisteenuste osutamise katkestamise, põhjustades seega tõsiseid häireid turgudel, kus kõnealused kesksed vastaspooled tegutsevad.

                     (6)

                     Seepärast jääb ka pärast rakendusmäärusega (EL) 2018/815 ette nähtud üleminekuperioodi lõppemist alles vajadus hoida ära häireid väljaspool liitu asuvatel finantsturgudel, mis tingis määruse (EL) nr 575/2013 artikli 497 lõikes 2 sätestatud üleminekuperioodi eelmised pikendamised. Üleminekuperioodi uus pikendamine peaks võimaldama liidus asutatud krediidiasutustel ja investeerimisühingutel (või nende väljaspool liitu asutatud tütarettevõtjatel) vältida omavahendite nõuete märkimisväärset suurenemist tulenevalt sellest, et kesksete vastaspoolte (kes pakuvad majanduslikult elujõulisel ja kättesaadaval viisil spetsiifilisi kliirimisteenuseid, mida liidus asutatud krediidiasutused ja investeerimisühingud või nende väljaspool liitu asutatud tütarettevõtjad vajavad) tunnustamise protsess ei ole lõpule jõudnud. Järelikult on asjakohane pikendada üleminekuperioode veel kuue kuu võrra.

                     (7)

                     Käesolev määrus peaks jõustuma enne 16. detsembrit 2018, et tagada kehtivate üleminekuperioodide pikendamine enne nende lõppemist. Hilisem jõustumine võib põhjustada häireid kesksetele vastaspooltele, turgudele, kus nad tegutsevad, ning krediidiasutustele ja investeerimisühingutele, kellel on kõnealuste kesksete vastaspoolte vastu nõuded.

                     (8)

                     Käesolevas määruses sätestatud meetmed on kooskõlas Euroopa panganduskomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 575/2013 artikli 497 lõikes 2 ning määruse (EL) nr 648/2012 artikli 89 lõike 5a teises lõigus osutatud 15kuulisi perioode, mida pikendati viimati rakendusmäärusega (EL) 2018/815, pikendatakse veel kuue kuu võrra kuni 15. juunini 2019.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. detsember 2018

                  Komisjoni nimel

                  president

               Jean-Claude JUNCKER

            (1)  ELT L 176, 27.6.2013, lk 1.

            (2)  Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).

            (3)  Komisjoni 1. juuni 2018. aasta rakendusmäärus (EL) 2018/815, millega pikendatakse Euroopa Parlamendi ja nõukogu määrustega (EL) nr 575/2013 ja (EL) nr 648/2012 ette nähtud üleminekuperioode seoses omavahendite nõuetega kesksete vastaspoolte vastu olevate nõuete puhul (ELT L 137, 4.6.2018, lk 3).


title: Komisjoni rakendusmäärus (EL) 2018/1924, 7. detsember 2018, kaitstud geograafilise tähise „Mostviertler Birnmost“ (KGT) registreerimise tühistamise kohta

text:
                  10.12.2018

                  ET

                  Euroopa Liidu Teataja

                  L 313/4

         KOMISJONI RAKENDUSMÄÄRUS (EL) 2018/1924,
         7. detsember 2018,
         kaitstud geograafilise tähise „Mostviertler Birnmost“ (KGT) registreerimise tühistamise kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 54 lõiget 1,
         ning arvestades järgmist:

                     (1)

                     Komisjoni delegeeritud määruse (EL) nr 664/2014 (2) artikli 7 lõikes 1 on sätestatud, et registreerimise tühistamise puhul kohaldatakse mutatis mutandis määruse (EL) nr 1151/2012 artiklites 49–52 sätestatud menetlust, nagu on osutatud kõnealuse määruse artikli 54 lõikes 1.

                     (2)

                     Vastavalt määruse (EL) nr 1151/2012 artikli 50 lõikele 2 ja kooskõlas komisjoni delegeeritud määruse (EL) nr 664/2014 artikli 7 lõikega 1 avaldati Euroopa Liidu Teatajas taotlus tühistada kaitstud geograafilise tähise (KGT) „Mostviertler Birnmost“ registreerimine (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Mostviertler Birnmost“ (KGT) kustutada kaitstud päritolunimetuste ja kaitstud geograafiliste tähiste registrist.

                     (4)

                     Vastavalt määruse (EL) nr 1151/2012 artikli 54 lõike 1 viimasele lõigule toimub tühistamine kooskõlas kõnealuse määruse artikli 57 lõikes 2 osutatud kontrollimenetlusega.

                     (5)

                     Käesoleva määrusega ette nähtud meede on kooskõlas põllumajandustoodete kvaliteedipoliitika komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Mostviertler Birnmost“ (KGT) on tühistatud.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. detsember 2018

                  Komisjoni nimel

                  president

               Jean-Claude JUNCKER

            (1)  ELT L 343, 14.12.2012, lk 1.

            (2)  Komisjoni 18. detsembri 2013. aasta delegeeritud määrus (EL) nr 664/2014, millega täiendatakse Euroopa Parlamendi ja nõukogu määrust (EL) nr 1151/2012 seoses kaitstud päritolunimetuste, kaitstud geograafiliste tähiste ja garanteeritud traditsiooniliste toodete liidu sümbolite kehtestamisega ning seoses teatavate päritolueeskirjade, teatavate menetluseeskirjade ning teatavate täiendavate üleminekueeskirjadega (ELT L 179, 19.6.2014, lk 17).

            (3)  ELT C 62, 17.2.2018, lk 15.


title: Komisjoni rakendusmäärus (EL) 2018/2017, 18. detsember 2018, millega lubatakse vastavalt Euroopa Parlamendi ja nõukogu määrusele (EL) 2015/2283 lasta kolmandast riigist pärit traditsioonilise toiduna turule Sorghum bicolor (L.) Moench'ist saadud siirupit ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  19.12.2018

                  ET

                  Euroopa Liidu Teataja

                  L 323/4

         KOMISJONI RAKENDUSMÄÄRUS (EL) 2018/2017,
         18. detsember 2018,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta kolmandast riigist pärit traditsioonilise toiduna turule Sorghum bicolor (L.) Moench'ist saadud siirupit ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artikli 15 lõiget 4,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu. Kolmandast riigist pärit traditsiooniline toit on määruse (EL) 2015/2283 artiklis 3 määratletud uuendtoit.

                     (2)

                     Kooskõlas määruse (EL) 2015/2283 artikliga 8 võeti vastu komisjoni rakendusmäärus (EL) 2017/2470, (2) millega kehtestati liidus lubatud uuendtoitude loetelu.

                     (3)

                     Määruse (EL) 2015/2283 artikli 15 lõike 4 kohaselt peab komisjon tegema otsuse kolmandast riigist pärit traditsioonilise toidu lubamise ja liidu turule laskmise kohta. 5. aprillil 2018 saatis äriühing Sorghum Zrt. (edaspidi „taotleja“) komisjonile teate, mille kohaselt ta kavatseb lasta liidu turule kolmandast riigist pärit traditsioonilise toiduna määruse (EL) 2015/2283 artikli 14 tähenduses Sorghum bicolor (L.) Moench'ist saadud siirupi. Taotleja taotleb Sorghum bicolor (L.) Moench'ist saadud siirupi lubamist tarbimiseks sellisena, nagu see on, või tavaelanikkonna toidu koostisosana kasutamiseks.

                     (4)

                     Taotleja esitatud dokumenteeritud andmetest nähtub, et Ameerika Ühendriikides on olemas Sorghum bicolor (L.) Moench'ist saadud siirupi toiduna ohutu kasutamise kogemus.

                     (5)

                     Määruse (EL) 2015/2283 artikli 15 lõike 1 kohaselt edastas komisjon 30. aprillil 2018 kehtiva teate liikmesriikidele ja Euroopa Toiduohutusametile (edaspidi „toiduohutusamet“).

                     (6)

                     Liikmesriigid ega toiduohutusamet ei esitanud määruse (EL) 2015/2283 artikli 15 lõikega 2 ettenähtud neljakuulise tähtaja jooksul komisjonile ühtki nõuetekohaselt põhjendatud vastuväidet Sorghum bicolor (L.) Moench'ist saadud siirupi turulelaskmise kohta.

                     (7)

                     Seepärast peaks komisjon andma loa lasta liidus turule Sorghum bicolor (L.) Moench'ist saadud siirupit ning ajakohastama liidu uuendtoitude loetelu.

                     (8)

                     Seepärast tuleks rakendusmäärust (EL) 2017/2470 vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud Sorghum bicolor (L.) Moench'ist saadud siirup lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

            Artikkel 2
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. detsember 2018

                  Komisjoni nimel

                  president

               Jean-Claude JUNCKER

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    „Sorghum bicolor (L.) Moench'ist saadud siirup
                                    (kolmandast riigist pärit traditsiooniline toit)

                                    Määramata

                                    Uuendtoidu nimetus seda sisaldava toiduaine märgistusel on „Sorgo (Sorghum bicolor) siirup“.“

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioonid

                                    „Sorghum bicolor (L.) Moench'ist saadud siirup
                                    (kolmandast riigist pärit traditsiooniline toit)

                                       Kirjeldus/määratlus

                                    Traditsiooniline toit on Sorghum bicolor (L.) Moench'ist (perekond Sorghum, sugukond Poaceae (Gramineae)) saadud siirup.
                                    Siirupit saadakse S. bicolor'i vartest, mis läbivad sellised tootmisprotsessid nagu purustamine, ekstraheerimine ja aurustamine, sh kuumtöötlemine, et saada siirup, mille Brixi arv on vähemalt 74.

                                          Sorghum bicolor (L.) Moench'ist saadud siirupi koostise andmed

                                    Vesi: 22,7 g/100 g
                                    Tuhk: 2,4
                                    Suhkru üldsisaldus: > 74,0 g/100 g“


title: Komisjoni rakendusmäärus (EL) 2018/2043, 18. detsember 2018, millega muudetakse rakendusmäärust (EL) 2017/1153 seoses WLTP katse tingimuste selgitamise ja tüübikinnitusandmete seirega (EMPs kohaldatav tekst)

text:
                  21.12.2018

                  ET

                  Euroopa Liidu Teataja

                  L 327/58

         KOMISJONI RAKENDUSMÄÄRUS (EL) 2018/2043,
         18. detsember 2018,
         millega muudetakse rakendusmäärust (EL) 2017/1153 seoses WLTP katse tingimuste selgitamise ja tüübikinnitusandmete seirega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 13 lõike 7 esimest lõiku,
         ning arvestades järgmist:

                     (1)

                     Selleks et võtta arvesse erinevust uue Euroopa sõidutsükli (NEDC) kohaselt ja uue kergsõidukite ülemaailmse ühtlustatud katsemenetluse (WLTP) kohaselt mõõdetud CO2 heite vahel, võeti komisjoni rakendusmäärusega (EL) 2017/1153 (2) kasutusele meetod CO2 heite väärtuste vastavusse seadmiseks sõiduautode puhul.

                     (2)

                     Vastavusmeetodiga tuleb saavutada tulemused, millega tagatakse, et määruses (EÜ) nr 443/2009 sätestatud vähendamise nõuded on vanas ja uues katsemenetluses oma ranguselt võrreldavad. Tüübikinnitusasutused ja tehnilised teenistused peaksid seega koos tootjatega püüdma tagada, et WLTP ja NEDC katsed tehakse käesoleva määruse kohaldamiseks katsetingimustes, mis on võrreldavad ja kooskõlas käesoleva määruse eesmärgiga.

                     (3)

                     Selleks on vaja selgitada teatavaid üksikasju WLTP katsetingimustes ja neid tuleks kohaldada teisenduste tegemisel selleks, et saada 2020. aastal esmaregistreeritud sõidukite CO2 heite seireks vajalikke WLTP ja NEDC tsükli andmeid. Neid selgitusi tuleks kohaldada nii, et see ei piiraks komisjoni määruses (EL) 2017/1151 (3) sätestatud menetlusi ja nõudeid ega mõjutaks selle alusel heakskiidetud tüübikinnituste kehtivust.

                     (4)

                     Lisaks on vaja kindlaks teha, milline on 2020. aastal erinevus selliste CO2 heite väärtuste vahel, mille on esitanud tootjad seoses heitega seotud tüübikinnitusega, ja vastavalt määrusele (EL) 2017/1151 mõõdetud heite väärtuste vahel. Seepärast peaksid tootjad olema kohustatud arvutama kõigi uute, 2020. kalendriaastal registreeritud sõiduautode WLTP-põhised CO2 heited, kasutades interpoleerimisel sisendväärtustena H- ja L-sõiduki mõõdetud heidet, ning esitama komisjonile sellekohase aruande.

                     (5)

                     Piiratud arvu interpolatsioonitüüpkondade puhul on 2020. aastal kättesaadavad üksnes H-sõiduki mõõdetud väärtused. Selliste tüüpkondade arvu tuleks tähelepanelikult jälgida ja komisjon peaks kaaluma võimalust jätta kõnealused tüüpkonnad 2020. aasta võrdlusandmete arvutamisest välja, kui selliste tüüpkondade arv peaks võrreldes 2018. aasta olukorraga märkimisväärselt suurenema.

                     (6)

                     Tuleks parandada heitekatsete läbipaistvust ning WLTP katsete andmed ja vastavusvahendi tulemused tuleks teha komisjonile kättesaadavaks. See võimaldab komisjonil kiiresti kindlaks teha menetluste rakendamisega seotud küsimused ja võimalikud vastuolud ning nendega tegeleda. Seepärast tuleks sisendandmete tabel täita iga tehtud WLTP katse kohta ja täielik tabel saata komisjonile vastavusvahendi andmevahetuse käigus. Konfidentsiaalsuse tagamiseks tuleks sisendandmekogum andmete edastamiseks krüpteerida.

                     (7)

                     Käesolevas määruses ettenähtud meetmed on kooskõlas kliimamuutuste komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2017/1153 muudetakse järgmiselt.

                        1)

                        Lisatakse järgmine artikkel 7a:

                           „Artikkel 7a
                           WLTP mõõtmistulemuste aruandlus

                              1.   Tootjad arvutavad iga uue, 2020. aastal registreeritud sõiduauto CO2 koguheite vastavalt määruse (EL) 2017/1151 XXI lisa 7. all-lisa punkti 3.2.3.2.4 teises lõigus esitatud valemile, kus näitajad MCO2-H ja MCO2-L asendatakse asjaomase interpolatsioonitüüpkonna puhul väärtustega MCO2,C,5, mis on võetud EÜ tüübikinnitustunnistuse kannetest 2.5.1.1.3 (H-sõiduk) ja 2.5.1.2.3 (L-sõiduk), nagu on esitatud määruse (EL) 2017/1151 I lisa 4. liites sätestatud näidises.
                              Kui üksiksõiduki kogu tsükli CO2 heide määratakse üksnes H-sõiduki puhul, esitavad tootjad MCO2,C,5 väärtuse, mis on võetud EÜ tüübikinnitustunnistuse kandest 2.5.1.1.3 (H-sõiduk).
                              Tootjad esitavad komisjonile kõnealused CO2 heite väärtused koos arvutamiseks kasutatud MCO2,C,5 väärtustega hiljemalt kolm kuud pärast seda, kui komisjon sai kätte 2020. aasta esialgsed andmed, ning laadivad kõnealused andmed üles tootja kontole Euroopa Keskkonnaameti hallatavas ettevõtlusandmete hoidlas.

                              2.   Kui lõikes 1 osutatud andmeid ei esitata nimetatud tähtaja jooksul, kasutab komisjon EÜ tüübikinnitustunnistuse kandes 2.5.1.2.3 registreeritud väärtust ja käsitab kõnealust väärtust lõike 1 kohaldamisel kogu tsükli CO2 heitena kõigi selliste interpolatsioonitüüpkonna uute registreeritud sõidukite puhul, millele on tüübikinnitustunnistus väljastatud, ja vajaduse korral kandes 2.5.1.1.3 esitatud väärtust nende tüüpkondade puhul, kus on olemas üksnes H-sõiduki mõõtmisandmed.

                              3.   Komisjon jälgib, kui palju on selliseid interpolatsioonitüüpkondi, mille puhul määratakse iga tootja CO2 heide kindlaks lähtuvalt H-sõidukist, ja kui selliste tüüpkondade arv võrreldes olukorraga 2018. aastal suureneb, hindab, kuidas see suurenemine mõjutab lõikes 1 osutatud arvutust, ja kui see on asjakohane, jätab need tüüpkonnad arvutusest välja.“

                        2)

                        I lisa muudetakse järgmiselt.

                                    a)

                                    Lisatakse järgmised punktid 2.2a ja 2.2b:
                                    „2.2a.   WLTP katse tingimused
                                    Selleks et WLTP katset saaks käsitada asjakohasena vastavalt punktile 2.2 ja punktis 2.4 sätestatud sisendandmete määramiseks, kohaldatakse määruse (EL) 2017/1151 XXI lisas sätestatud katsetingimusi koos järgmiste täpsustustega:

                                                a)

                                                WLTP katse andmete korrigeerimist CO2 heite massi puhul vastavalt määruse (EL) 2017/1151 XXI lisa 6. all-lisa 2. liitele kohaldatakse olenemata kõnealuse liite punkti 3.4.4 alapunktist a kõikide selliste katsetulemuste suhtes.

                                                b)

                                                Kui katsesõiduk on varustatud tehnilise lahendusega, mis mõjutab selle CO2 heidet, sealhulgas (kuid mitte ainult) punktis 2.4 sätestatud sisendandmete tabeli kannetes 42–50 osutatud süsteemidega, ning mis peavad katse ajal kasutuses olema, peavad sellised süsteemid, ilma et see piiraks määruses (EL) 2017/1151 sätestatud nõudeid ja olenemata kohaldatud katsemenetlusest (NEDC või WLTP), sõiduki katse ajal töötama.

                                                c)

                                                Kui katsesõiduk on automaatkäigukastiga, kasutatakse olenemata kohaldatud katsemenetlusest sama juhi valitavat režiimi. Kui WLTP katsete jaoks kasutatakse parimat ja halvimat režiimi vastavalt määruse (EL) 2017/1151 XXI lisa 8. all-lisa 6. liite punkti 1.2 alapunktile c, kasutatakse vastavusvahendi sisendina ja kõigis NEDC füüsilistes katsetes halvimat režiimi.

                                                d)

                                                Kui katsesõiduk on käsikäigukastiga, määratakse näitaja nmin_drive_set määruse (EL) 2017/1151 XXI lisa 2. all-lisa lõike 2 punkti 3 alapunktis k esitatud valemiga.
                                                Tüübikinnitusasutuse või, kui see on asjakohane, tehnilise teenistuse nõusolekul võib tootja arvutada käiguvahetuspunkte erinevalt, tingimusel et see on põhjendatud, arvestades sõiduki juhitavust ja seda, et vastavalt määruse (EL) 2017/1151 XXI lisa 2. all-lisa punktile 3.4 kohaldatud täiendav võimsuse ohutusvaru ei ületa 20 %.
                                                Punktides a–d osutatud tingimusi kohaldatakse käesoleva määruse kohaselt tehtavaks korrelatsiooniks, ilma et see piiraks määruse (EL) 2017/1151 sätteid ja kõnealuse määruse kohaselt antud tüübikinnitusi.

                                          2.2b.   WLTP katsetingimuste kohaldatavus
                                    Punkti 2.2a punktides a–d osutatud täpsustusi kohaldatakse järgmiselt.

                                                a)

                                                Uute sõidukitüüpide puhul kohaldatakse neid alates käesoleva määruse jõustumisest.

                                                b)

                                                Olemasolevate sõidukitüüpide puhul peavad tootjad selliste sõidukitüüpide puhul, mis on lastud turule 2020. aastal, esitama tüübikinnitusasutusele tõendi, mille põhjal tüübikinnitusasutus saab kinnitada, kas punkti 2.2a alapunktides a–d osutatud tingimused on WLTP-põhistes tüübikinnituskatsetes täidetud.
                                                Kinnituses märgitakse interpolatsioonitüüpkonna tunnus ja kinnitus iga katsetingimuse kohta, millele on osutatud punktides a–d. Tüübikinnitusasutus väljastab tootjale kinnituse ja tagab, et kinnitus registreeritakse ja tehakse komisjoni taotlusel viivitamata kättesaadavaks.
                                                Kui tüübikinnitusasutus ei saa ühe või mitme osutatud katsetingimuse kohta kinnitada, et üks või mitu osutatud katsetingimust on täidetud, peab tootja tagama, et uus WLTP katse või vajaduse korral määruse (EL) 2017/1151 XXI lisa 6. all-lisa kohased katseseeriad tehakse tüübikinnitusasutuse või kui see on asjakohane, tehnilise teenistuse järelevalve all, kasutades punkti 2.2a alapunktides a–d sätestatud katsetingimusi asjaomase interpolatsioonitüüpkonna puhul, sealhulgas uut korrelatsiooni vastavalt käesolevale määrusele.
                                                Tootja võib juhul, kui ainult punkti 2.2a alapunktis a osutatud katsetingimus ei ole täidetud, korrigeerida kõnealust väärtust sisendandmete tabelis, ilma et selleks oleks vaja uut WLTP katset.
                                                Tüübikinnitusasutus või vajaduse korral määratud tehniline teenistus registreerib korduskatse või korrigeerimise ja vastavuse tulemused kooskõlas I lisa punktiga 5 ja korduskatse sisendandmetele tuginev täielik vastavusfail edastatakse komisjonile vastavalt punktile 3.1.1.2 hiljemalt 30. aprilliks 2021.“

                                    b)

                                    Punkti 2.4 muudetakse järgmiselt.

                                                i)

                                                Esimesse lõiku lisatakse järgmine lause:
                                                „Sisendandmete tabel täidetakse iga tehtud WLTP katse puhul.“

                                                ii)

                                                Tabelit 1 muudetakse järgmiselt:

                                                            —

                                                            kandes 56 asendatakse veeru „Märkused“ tekst järgmisega:

                                                               „Väärtuste loetelu: pardadiagnostika ja veojõustendi andmed, 1 Hz pardadiagnostika puhul ja 10 Hz veojõustendi puhul, sammuga 0,1 km/h“;

                                                            —

                                                            kandes 57 asendatakse veeru „Märkused“ tekst järgmisega:

                                                               „Väärtuste loetelu: 1 Hz. Teoreetiline arvutuslik käiguvahetus tuleb esitada H- ja L-sõiduki kohta (vajaduse korral)“;

                                                            —

                                                            kandes 61 asendatakse veeru „Märkused“ tekst järgmisega:

                                                               „Väärtuste loetelu: 1 HZ (seadme proovivõtusagedus 20 Hz), lahutusvõimega 0,1 A, välise mõõteseadmega, mis on sünkroniseeritud veojõustendiga“;

                                                            —

                                                            kanne 67 asendatakse järgmisega:

                                                                           „67

                                                                           Taastamistegur Ki multiplikatiivne/aditiivne H- ja L-sõiduki puhul

                                                                           —

                                                                           Määruse (EL) 2017/1151 XXI lisa 6. all-lisa 1. liide

                                                                              Kui sõidukil puudub perioodilise energiatagastuse süsteem, võetakse see tegur võrdseks 1-ga.“

                                                            —

                                                            Lisatakse järgmised uued kanded:

                                                                           „69

                                                                           Kütuse kütteväärtus

                                                                           kWh/l

                                                                           Määruse (EL) 2017/1151 XXI lisa 6. all-lisa 2. liide

                                                                              Väärtus vastavalt määruse (EL) 2017/1151 tabelile A6.App2/1

                                                                           70

                                                                           WLTP katses kütusekulu H- ja L-sõiduki puhul

                                                                           l/100 km

                                                                           Määruse (EL) 2017/1151 XXI lisa 7. all-lisa 6. punkt

                                                                              1. tüüpi katse tasakaalustamata kütusekulu

                                                                           71

                                                                           Taaslaetava energiasalvestussüsteemi nimipinge

                                                                           V

                                                                           Vastavalt standardile DIN EN 60050-482

                                                                              Madalpingeakude puhul määruse (EL) 2017/1151 XXI lisa 6. all-lisa 2. liite määratluse kohaselt

                                                                           72

                                                                           ATCT tüüpkonna parandustegur

                                                                           —

                                                                           Määruse (EL) 2017/1151 XXI lisa 6a. all-lisa

                                                                              ATCT tüüpkonna parandustegur (14 °C parandus)

                                                                           73

                                                                           WLTP katses kiiruse ja vahemaa korrigeerimine

                                                                           —

                                                                           Määrus (EL) 2017/1151

                                                                              Kas parandus on tehtud?

                                                                              0 = Ei | 1 = Jah

                                                                           74

                                                                           WLTP katses RCB korrigeerimine

                                                                           —

                                                                           Määruse (EL) 2017/1151 XXI lisa 6. all-lisa 2. liide

                                                                              Kas parandus on tehtud?

                                                                              0 = Ei | 1 = Jah

                                                                           75

                                                                           WLTP katsete arv

                                                                           1, 2 või 3

                                                                              Märkida kas katseandmed on võetud esimesest, teisest või kolmandast WLTP katsest

                                                                           76

                                                                           H- ja/või L-sõiduki WLTP-põhise CO2 heite deklareeritud väärtus

                                                                           g/km

                                                                           Tootja avaldus

                                                                              H-ja L sõiduki WLTP-põhine esitatud väärtus peaks sisaldama kõiki korrigeerimisi (vajaduse korral)

                                                                           77

                                                                           H- ja/või L-sõiduki WLTP-põhise CO2 heite mõõdetud ja parandatud väärtus

                                                                           g/km

                                                                              MCO2,C,5 väärtused määruse (EL) 2017/1151 I lisa 4. liite põhjal

                                                                              H- ja L-sõiduki kogu tsükli mõõdetud CO2 heide pärast kõiki kohaldatavaid korrektsioone. 2. ja 3. WLTP katse puhul esitatakse kõik mõõtmistulemused.

                                                                           78

                                                                           WLTP korduskatse

                                                                           —

                                                                           I lisa punkti 2.2b alapunkt b

                                                                              Märkida milliste I lisa punkti 2.2a alapunktides a–d osutatud katsetingimustel korduskatse tehti.“

                                    c)

                                    Punkti 3.1.1.1 muudetakse järgmiselt:

                                                i)

                                                punkt a jäetakse välja;

                                                ii)

                                                punktis c asendatakse alapunkt iii järgmisega:

                                                            „iii)

                                                            sisendandmed, nagu on kirjeldatud punktis 2.4.“;

                                                iii)

                                                lisatakse järgmine lõik:
                                                „Konfidentsiaalsuse tagamiseks punktis c osutatud kokkuvõte krüpteeritakse.“

                                    d)

                                    Punkt 3.1.1.2 asendatakse järgmisega:
                                    „3.1.1.2.   Täielik vastavusfail
                                    Kui punkti 3.1.1.1 kohane vastavusvahendi tulemuste originaalaruanne on koostatud vastavalt punktile 3.1.1.1, laadib tüübikinnitusasutus või vajaduse korral määratud tehniline teenistus punkti 3.1.1.1 alapunktis c osutatud kokkuvõtte komisjoni serverisse, kust saabub saatjale kättesaamise kinnitus (ja asjaomastele komisjoni talitustele koopia), millele on lisatud juhuslik täisarv vahemikus 0–99 ning kokkuvõtte räsi, mis seob üheselt kõnealuse numbri vastavusvahendi tulemuste originaalaruandega, mille on komisjoni server digitaalselt allkirjastanud.
                                    Tüübikinnitusasutus või vajaduse korral määratud tehniline teenistus loob täieliku vastavusfaili, mis sisaldab punktis 3.1.1.1 osutatud vastavusvahendi tulemuste originaalaruannet ja komisjoni serverist saadetud vastust. Tüübikinnitusasutus säilitab faili kui direktiivi 2007/46/EÜ VIII lisa kohast katsearuannet.“

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Artikli 1 punkti 2 alapunkte c ja d kohaldatakse alates 1. veebruarist 2019.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. detsember 2018

                  Komisjoni nimel

                  president

               Jean-Claude JUNCKER

            (1)  ELT L 140, 5.6.2009, lk 1.

            (2)  Komisjoni 2. juuni 2017 rakendusmäärus (EL) 2017/1153, millega sätestatakse meetod, mille abil määratakse vastavusnäitajad, mis kajastavad regulatiivse katsemeetodi muudatusi, ning millega muudetakse määrust (EL) nr 1014/2010 (ELT L 175, 7.7.2017, lk 679).

            (3)  Komisjoni 1. juuni 2017. aasta määrus (EL) 2017/1151, millega täiendatakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite heitmetega (Euro 5 ja Euro 6) ning sõidukite remondi- ja hooldusteabe kättesaadavust, ning millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 ja komisjoni määrust (EL) nr 1230/2012 ja tunnistatakse kehtetuks määrus (EÜ) nr 692/2008 (ELT L 175, 7.7.2017, lk 1).